Document ID: /roh_data/filtered/fineweb-2-filterrobots_roh.jsonl.gz/51635

Resuns senza remischun
En lavuratoris avain nus dumandà suenter tge che scolar:as da scolas professiunalas giavischan da la SRG SSR.
El:las daventan pur:as, droghist:as e spezialist:as da restauraziun, expriman cler e net lur spetgas envers la SRG SSR ed ans raquintan davart lur consum da medias.
Als lavuratoris da la SRG SSR dal 2022 han participà en tut 180 scolar:as da scolas professiunalas en tschintg lieus da tut las regiuns linguisticas.
Il pli sisum sin la glista dals giavischs envers las interpresas da medias stattan l’independenza e la fidabladad da las infurmaziuns. Ultra da quai vulan ils umans giuvens en temps cun in ferm augment da fake news rinforzar lur cumpetenzas medialas. Tuttina sch’i sa tracta da RSI, RTR, RTS u SRF – ils giuvenils giavischan dapli videos explicativs. La SRG SSR duaja s’adattar a las disas da la generaziun giuvna. La televisiun ed il radio sajan impurtants per la generaziun da lur geniturs e lur tattas e tats, els sezs s’infurmeschian via medias socialas sco Tiktok ed Instagram u consumeschian ils cuntegns pli tard.
Ils umans giuvens en Svizra na vesan betg mo ils cuntegns, mabain er il service public medial sco incumbensa sociala. I saja la chaussa da la SRG SSR da far insatge cunter la separaziun da la societad e da reparar ils stgarps tranter las differentas gruppas da vegliadetgna, posiziuns politicas e gruppas socialas. En pli giavischan els da vesair en las novitads dapli umans giuvens en ina glisch positiva. La rapportaziun davart lur generaziun saja savens plitost negativa u cuntegnia memia blers clischés.
Mirveglias? Ils resultats detagliads vegnan prest.
Tge spetga la populaziun da la SRG SSR? Quai vulain nus savair. Ils lavuratoris fan part dal dialog che la SRG SSR maina cun la populaziun. Sco interpresa dal service public gioga la SRG SSR ina rolla speziala en l’ecosistem medial ed emprova perquai da chapir meglier co che la populaziun percepescha sia contribuziun a la societad – sia contribuziun a la coesiun, a la democrazia, a la diversitad ed a l’impurtanza economica. Ils inputs dals lavuratoris, da discurs cun gruppas d’interess e d’enquistas vegnan integrads en la strategia da la SRG SSR e gidan nus dad optimar vinavant la realisaziun da nossa incumbensa.
Tge giavischais Vus da la SRG SSR?
Scrivai in commentari.
Francesca Guicciardi, matg 2023